ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Ιουλίου 1996 σχετικά με ορισμένα προστατευτικά μέτρα όσον αφορά το Gyrodactylus salaris στους σολομίδες (Κείμενο που παρουσιάζει ενδιαφέρον για τον ΕΟΧ) (96/490/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στις διακοινοτικές συναλλαγές ορισμένων ζωντανών ζώων και προϊόντων, ενόψει της υλοποίησης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10, Εκτιμώντας: ότι το Gyrodactylus salaris είναι ένα εξωτερικό παράσιτο το οποίο πλήττει τους σολομίδες και είναι ικανό να προξενήσει σημαντικά ποσοστά θνησιμότητας στο είδος Salmo salar 7 ότι η κτηθείσα πείρα έχει δείξει ότι η σχετική νόσος μπορεί να διαδοθεί από μολυσμένες περιοχές προς περιοχές οι οποίες δεν έχουν ακόμα μολυνθεί μέσω εμπορικών συναλλαγών οι οποίες έχουν αντικείμενο σολομούς και άλλους σολομίδες 7 ότι η εν λόγω νόσος μπορεί επίσης να διαδοθεί από την φυσική μετανάστευση των σολομίδων μεταξύ διαφόρων ποταμών 7 ότι πρέπει να προβλεφθεί η διάδοση της νόσου από τις πιθανόν μολυσμένες κοινοτικές περιοχές 7 ότι η είσοδος του παρασίτου σε περιοχές όπου υπάρχουν αποθέματα σολομών τα οποία είναι ιδιαίτερα ευαίσθητα στο παράσιτο Gyrodactylus salaris, ενδέχεται να προξενήσει σημαντικές απώλειες στους σολομούς αυτούς 7 ότι πρέπει, επομένως, να θεσπισθούν κανόνες ούτως ώστε να προληφθεί το ενδεχόμενο της εισαγωγής αυτού του παρασίτου 7 ότι πρέπει επίσης να θεσπισθούν διαδικασίες ούτως ώστε να προστατευθούν οι περιοχές όπου υπάρχουν αποθέματα σολομών που είναι ιδιαίτερα ευαίσθητοι στο παράσιτο αυτό ή οι οποίες είναι πιθανόν να είναι απαλλαγμένες από το Gyrodactylus salaris 7 ότι στο παράρτημα Ι σημείο V.E. της πράξης προσχώρησης της Αυστρίας, της Φινλανδίας και της Σουηδίας, προβλέπεται ότι, όσον αφορά τα ψάρια, τα αυγά και τους γαμέτες τους που προορίζονται για καλλιέργειες ή για επανεποικισμό, οι αποστολές από ή προς την Φινλανδία απαγορεύονται επί τριετία η οποία υπολογίζεται από την ημερομηνία θέσης σε ισχύ της πράξης προσχώρησης 7 ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Δεν επιτρέπεται η εισαγωγή, στις περιφέρειες που αναφέρονται στο παράρτημα ζωντανών σολομίδων που προέρχονται από άλλες περιφέρειες. Άρθρο 2 Η εισαγωγή ωάριων που εισάγονται για αναπαραγωγικούς σκοπούς στις περιφέρειες που αναφέρονται στο παράρτημα και προέρχονται από άλλες περιοχές, πρέπει να υπόκεινται στην εφαρμογή διαδικασιών απολύμανσης των ωαρίων για να εξασφαλισθεί η εξάλειψη των παρασίτων που ανήκουν στο είδος G. salaris. Άρθρο 3 1. Στην περίπτωση μετακίνησης ζωντανών σολομίδων μεταξύ των περιοχών που αναφέρονται στο παράρτημα, η υγειονομική βεβαίωση στο σημείο VI του εγγράφου μεταφοράς που αναφέρεται στο παράρτημα Ε κεφάλαιο Ι της οδηγίας 91/67/ΕΟΚ του Συμβουλίου (3) πρέπει να συμπληρώνεται με την ακόλουθη μνεία: «Τα ψάρια της παρούσας αποστολής που προέρχονται από μία από τις περιφέρειες που αναφέρονται στο παράρτημα της απόφασης 96/490/ΕΚ της Επιτροπής σχετικά με ορισμένα προστατευτικά μέτρα όσον αφορά την παρουσία του Gyrodactylus salaris στις σολομίδες.» 2. Στην περίπτωση αποστολών ωαρίων σολομίδων που προέρχονται από άλλες περιοχές εκτός από αυτές που αναφέρονται στο παράρτημα και εισάγονται για αναπαραγωγικούς σκοπούς σε μία από τις περιοχές, η υγειονομική βεβαίωση στο σημείο VI του εγγράφου μεταφοράς που αναφέρεται στο παράρτημα Ε κεφάλαιο Ι της οδηγίας 91/67/ΕΟΚ πρέπει να συμπληρώνεται με την ακόλουθη μνεία: «Τα αυγά της παρούσας αποστολής έχουν απολυμανθεί όπως απαιτείται από την απόφαση 96/490/ΕΚ της Επιτροπής σχετικά με ορισμένα προστατευτικά μέτρα όσον αφορά την παρουσία Gyrodactylus salaris στις σολομίδες.» Άρθρο 4 Οι αρμόδιες αρχές των κρατών μελών που είναι υπεύθυνες για τις περιφέρειες που αναφέρονται στο παράρτημα υποβάλλουν τα αποθέματα σολομίδων σε δοκιμές επιτήρησης και εργαστηριακές εξετάσεις για να αποδείξουν την απουσία του Gyrodactylus salaris και υποβάλλουν, πριν από την 1η Ιουλίου 1997, όλα τα αποτελέσματα στην Επιτροπή. Άρθρο 5 Τα κράτη μέλη τροποποιούν τα μέτρα τα οποία εφαρμόζουν στις συναλλαγές, έτσι ώστε να τα καταστήσουν σύμφωνα με την παρούσα απόφαση. Ενημερώνουν σχετικά την Επιτροπή πάραυτα. Άρθρο 6 Η παρούσα απόφαση θα επανεξετασθεί πριν από την 1η Ιουλίου 1997. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 18 Ιουλίου 1996.

[Source: multi_eurlex | Tokens: 3998]